**Obec Nemce, Lúčna 52, 974 01 Nemce**

**Z á p i s n i c a**

**z IV. zasadnutia Obecného zastupiteľstva Nemce,**

**konané dňa 25. augusta 2011 v Nemciach.**

Prítomní poslanci podľa prezenčnej listiny

**Návrhová komisia :** Ing. Ján Slovák,

 Mgr. Danka Bugáňová

 Mgr. Peter Caban

**Overovatelia zápisu:** Branislav Lichý

 Alena Samuelčíková

**Zapisovateľ :** Libuša Riečanová

**Program:**

**K bodu č. 1 Otvorenie, schválenie programu, voľba návrhovej komisie, určenie**

 **overovateľov zápisnice a zapisovateľa OZ**

 Rokovanie OZ otvoril starosta obce. Privítal prítomných poslancov, ako aj riaditeľku materskej školy p. Odlerovú a občanov obce prítomných na OZ. Predložil poslancom návrh na zloženie návrhovej komisie. Uznesením číslo 36 bola schválená návrhová komisia v zložení: Ing. Ján Slovák, Mgr. Danka Bugáňová, Mgr. Peter Caban. Za overovateľov zápisnice boli určení Branislav Lichý, Alena Samuelčíková. Za zapisovateľa zápisnice bola poverená poslankyňa Libuša Riečanová. Zároveň bol schválený program IV. zasadnutia OZ bez pripomienok.

**K bodu č. 2. Kontrola uznesení.**

 Pri kontrole uznesení zo zasadnutia OZ dňa 16. júna 2011 bolo konštatované, že uznesenia č. 32 – 35/2011 boli splnené, ako aj uznesenie č. 30/2011. Doposiaľ nebolo splnené uznesenie č. 13/2011, 18/2011 – od začiatku volebného obdobia nepredložil predseda komisie ochrany verejného poriadku p. Malachovský návrh na zloženie členov komisie pre volebné obdobie rokov 2011-2014. Poslanci požiadali starostu obce, aby táto problematika bola doriešená na októbrovom zasadaní OZ.

**K bodu č. 3. Správa hlavného kontrolóra obce Nemce.**

Pre ospravedlnenú účasť HK / dovolenka / predložil záznamy o výsledku následných finančných kontrol starosta obce. Hlavná kontrolórka obce vykonala v zmysle schváleného plánu kontrolu hospodárenia s majetkom obce, došlých faktúr, pokladničných dokladov a bankových výpisov a vyberania príjmov v oblasti daní a poplatkov, ako aj vybavovania sťažností občanov. Poslanci zobrali správu na vedomie. Doporučili starostovi obce, aby vykonal opatrenia v zmysle záznamu HK na nasledujúce obdobie, týkajúce sa evidencie a vybavovania sťažností občanov.

**K bodu č. 4.**  **Informácia o plnení príjmov v oblasti miestnych daní a poplatkov**

 **k 15.8.2011.**

 Poslanci obdržali písomnú informáciu v oblasti plnenia príjmov miestnych daní a poplatku za komunálny a drobný stavebný odpad k 15.8.2011. V oblasti daní z nehnuteľností neboli v termíne uhradené splátky vo výške 58,28 € od dvoch osôb, dane za psa boli uhradené na 100 % a miestny poplatok za komunálny odpad nebol uhradený v termíne vo výške 109,88 € od šiestich osôb. Celkom k 15.8.2011 boli uhradené dane vo výške 20.988,82 €, daň za psa vo výške 992,35 € a miestny poplatok za komunálny odpad vo výške 13.528,17 €.

**K bodu č. 5. Kompletné vyhodnotenie činnosti materskej školy za školský rok 2010- 2011.**

Vyhodnotenie činnosti materskej školy za školský rok 2010 – 2011 predložila riaditeľka MŠ p. Odlerová. Vo svojej správe uviedla, aké aktivity vykonáva škôlka v priebehu školského roku. Poukázala aj na dobrú spoluprácu s rodičmi detí a oboznámila poslancov o organizovaní rôznych akcií v materskej škole. Zároveň zodpovedala na otázky poslancov týkajúcich sa zabezpečovania chodu materskej školy ako aj organizovania brigád a spolupráce s rodičmi. Pre školský rok 2011 – 2012 vzhľadom na veľký počet zapísaných detí do MŠ je potrebné prijať do pracovného pomeru jedného pedagogického pracovníka.

**K bodu č. 6. Čerpanie rozpočtu a plnenie príjmov za I. polrok 2011.**

 Materiál obdržali poslanci písomne. Starosta obce informoval poslancov, že príjmy za I. polrok 2011 boli vo výške 132.680,58 €, čo predstavuje plnenie vo výške 53 % z celkového príjmu na rok 2011. Podielové dane zo ŠR obec obdržala v I. polroku o 15.000 € menej ako bol predpokladaný objem výnosu dane zo ŠR. Príjmové finančné operácie za I. polrok 2011 boli vo výške 12.446 € čo predstavuje 153 % z ročného rozpočtu. Pri výdajoch uviedol, že obec pristúpila k šetreniu finančných prostriedkov, kde čerpanie rozpočtu bolo vo výške 81.715,31 € čo predstavuje čerpanie 42 % z ročného rozpočtu. V rámci kapitálových výdavkov bolo čerpanie vo výške 7.641,84 € čo je 59 % a vo výdavkových finančných operáciách nebolo zaznamenané žiadne čerpanie rozpočtu za I. polrok. Bolo konštatované, že obec nakladá s finančnými prostriedkami v súlade s schváleným rozpočtom obce na rok 2011.

**K bodu č. 7. Monitoring plnenia programového rozpočtu obce za I. polrok 2011.**

 Súčasťou správy k rozpočtu obce bola aj predložená monitorovacia správa programového rozpočtu obce k 30.6.2011. Štruktúra programového rozpočtu má deväť programov pozostávajúcich z jednotlivých podprogramov. V správe je vyhodnotené plnenie v administratíve a správe úradu, prostredie pre život, výstavbe a rozvoj obce, pozemné komunikácie, odpadové hospodárstvo, sociálne zabezpečenie , ochrana a bezpečnosť, šport a kultúra a predškolská výchova. Bolo konštatované, že úlohy vyplývajúce z programového rozpočtu sa priebežne zabezpečujú.

**K bodu č. 8. Vyhodnotenie činnosti komisií OZ za I. polrok 2011.**

 Starosta obce predložil poslancom vyhodnotenie činnosti komisií za I. polrok 2011, pričom bolo konštatované, že jednotlivé komisie zabezpečujú úlohy v zmysle schválených plánov činností schválených na rok 2011. Aktivita členov komisií je rôzna. Niektorí sa do

práce zapájajú viac, niektorí menej. Celkove možno povedať, že komisie sú určitým prínosom samosprávy obce. Bola vyjadrená nespokojnosť s prácou poslanca p. Malachovského, ktorý bol na ustanovujúcej schôdzi po voľbách na obdobie 2011 – 2014 zvolený za predsedu komisie ochrany verejného poriadku. Od decembra 2010 do dnešného dňa nebol schopný predložiť návrh na zloženie členov komisie na zasadnutie OZ a z tohto dôvodu nie je možné podať hodnotenie o činnosti komisie ochrany verejného poriadku. Poslanci sa s touto problematikou budú zaoberať na októbrovom zasadnutí OZ.

**K bodu č. 9. VZN obce č. l/2011 o chove včiel v k. ú. Nemce.**

 Starosta obce predložil návrh VZN obce č. 1/2011 o chove včiel v k. ú. Nemce. Materiál bol vyvesený v zmysle zákona v stanovenom termíne v obecných tabuliach a webovej stránke obci. Do stanoveného termínu boli doručené dva návrhy zo strany občanov obce a to p. Fodora a p. Kohútovej. Svoje návrhy podrobne zdôvodnili. Poslanci ich pripomienky zapracovali do VZN obce, ktoré potom schválili.

**K bodu č. 10. VZN obce č. 2/2011 o určení výšky, spôsobu platenia a oslobodenia od**

 **platenia príspevku za pobyt dieťaťa v MŠ Nemce.**

 Poslanci obdržali materiál písomne a uznesením č. 46/2011 VZN obce č. 2/2011 schválili.

**K bodu č. 11. Doplnok č. 1 k VZN obce Nemce č. 3/2009 o úhradách stanovených**

 **obcou Nemce za služby občanom.**

 Doplnok č. 1 k VZN obce Nemce č. 3/2009 tiež obdržali písomne. Nakoľko nebolo žiadnych pripomienok uznesením č. 47/2011 bolo schválené.

**K bodu č. 12. Rôzne**

 Starosta obce predložil návrh na zmenu rozpočtu obce - Rozpočtové opatrenie č. 3/2011 v oblasti bežných príjmov a výdavkov obce. Predseda finančnej komisie Ing. Slovák informoval poslancov že RO č. 3/2011 prerokovala finančná komisia na svojom zasadnutí v mesiaci august a odporučil poslancom predložený návrh schváliť. Uznesením č. 48/2011 poslanci schválili RO č.3/2011.

 Poslanci prerokovali žiadosť FC Nemce o poskytnutie príspevku na štartovné v I. lige v mestskej únie malého futbalu 2011 – 2012. Uznesením č. 49/2011 bol schválený finančný príspevok vo výške 290 € na úhradu štartovného v ročníku 2011 – 2012.

 Starosta obce informoval poslancov o výsledkoch sčítania obyvateľov, ktoré sa konalo v mesiaci máj a jún 2011. Informoval poslancov o zabezpečení úloh a to pri kosení verejných priestranstiev v obci, v budovaní ihriska v MŠ, prístavbe KD a chodníka, pomníka padlým v I. sv. vojne, oprava miestneho rozhlasu. Bol spracovaný protipovodňový plán obce, spoločne s RSC bola riešená problematika štátnej cesty a dopravných značiek v obci. Pre pripravovanú výzvu z Programu rozvoja vidieka sa pripravuje projekt výstavby multifunkčného ihriska. Bude potrebné riešiť získanie finančných prostriedkov na zateplenie a fasády kultúrneho domu. Informoval poslancov aj o nepovolenom výrube stromov v katastri obce, ktorý rieši OR PZ. V zmysle plánu akcií boli uskutočnené rôzne podujatia pre deti a občanov našej obce za spolupráce jednotlivých komisií OZ. Poslanci boli informovaní aj o zabezpečovaní aktivačných prác v obci a v rámci projektu v zmysle par. 50i v spolupráci s ÚPSVaR. V obci je celkom 56 nezamestnaných z toho 26 dlhodobo nezamestnaných. Starosta obce informoval poslancov, že v dôsledku vysokých horúčav a nedostatku dreva nebude zapálená vatra na miestnom kopci Stráža na konci augusta 2011. Starosta predložil poslancom návrh na služobnú cestu poslancov OZ do Českej republiky v dňoch 30.9. – 2.10.2011 za účelom výmenných skúseností v oblasti samosprávy obcí, ako aj pozvanie ZMOS na služobnú cestu

starostu obce do Poľska a Českej republiky v dňoch 5.9. – 9.9.2011. Uznesením č. 51/2011 obecné zastupiteľstvo schválilo služobnú cestu starostu obce a služobnú cestu poslancov OZ.

 Pán Fodor sa informoval ohľadom pripojenia na novú kanalizáciu v obci ako aj zabezpečiť opravu zvonov. Ďalej sa informoval, čo je s výstavbou rodinných domov na začiatku obce. Starosta informoval, že už je možné pripájať sa na novú delenú kanalizáciu. Formuláre sú aj na obecnom úrade. Prisľúbil cez SEAK Prešov zabezpečenie opravy zvonov. Problematiku výstavby rodinných domov na začiatku obce rieši firma DAR nehnuteľnosti, ktorá priebežne robí zmluvy so spoluvlastníkmi jednotlivých pozemkov. Chce do konca roku získať súhlasy 80 % spoluvlastníkov. Pre vysoké požiadavky vo výške ceny za m2 sa môže stať, že sa jej nepodarí túto úlohu splniť a je možné, že od prípravy územia pod IBV odstúpi.

 Pán Gregor informoval poslancov, že dal žiadosť na prešetrenie výstavby rodinného domu v blízkosti jeho pozemku – garáže a ho mrzí, že niektorí občania poukazujú na neho, že on zastavil výstavbu tohto rodinného domu. Starosta obce uviedol, že zo strany obecného úradu takého informácie neboli podané občanom a požiadal poslancov, aby v prípade takýchto vyjadrení na p. Gregora uviedli vec v správnom smere.

 Pani Riečanová uviedla, že z uvedenej stavby chodia ťažké nákladné autá cez Hlbokú cestu, ktorá nie je stavaná na takéto ťažké vozidlá. Starosta prisľúbil, že hneď ráno dňa 26.8.2011 bude riešiť tento problém so stavbyvedúcim p. Stoklasom, aby vozidlá po tejto ceste nechodili.

 Mgr. Caban žiadal riešiť otváracie hodiny Potravín Jednota, aby boli otvorené skôr ráno aj popoludní a tiež aby Jednota zabezpečovala dostatok chleba. Starosta ho informoval, že COOP Jednota Krupina od 1.9.2011 rieši otváracie hodiny v Jednote Nemce s tým, že bude predĺžený čas predaja v týždni v utorok až piatok do 17.30 hod. Bude sa informovať u inšpektorky p. Mudroňovej, či by nebolo možné otvárať predajňu aj v ranných hodinách od 6.30 hod. Taktiež upozorní, aby predajňa bola zásobovaná dostatkom pečiva v priebehu predajných hodín.

 Poslankyňa Tóthová predložila požiadavku od občanov sídliska, či by nebolo možné zriadiť bankomat v našej obci. Starosta preverí túto možnosť u jednotlivých bankových inštitúcií.

Nakoľko bol program vyčerpaný a poslanci nemali ďalšie pripomienky a návrhy, poďakoval sa starosta prítomným za účasť a rokovanie ukončil.

Zapísala: Libuša Riečanová

Overovatelia: Branislav Lichý ...........................................

 Alena Samuelčíková ...........................................